РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/221-16

7. октобар 2016. године

Б е о г р а д

ЗАПИСНИК

ДРУГЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 7. ОКТОБРА 2016. ГОДИНЕ

Седница је почела у 11,30 часова.

Сагласно члану 70. ст. 1 и 3. Пословника Народне скупштине, седници је председавао др сци. мед. Дарко Лакетић, заменик председника Одбора.

Седници су присуствовали чланови Одбора: др Бранислав Блажић, проф. др Милан Кнежевић, др Драгана Баришић, др Љубица Мрдаковић Тодоровић, др Светлана Николић Павловић, др Даница Буквић, Бранка Стаменковић, Гордана Чомић, др Муамер Бачевац и др Милован Кривокапић.

Седници Одбора су присуствовали заменици одсутних чланова Одбора: Марјана Мараш и Марко Зељуг (др Десанка Репац).

Седници нису присуствовали чланови Одбора: проф. др Милован Бојић, Немања Шаровић, др Жарко Кораћ и др Драган Весовић, као ни њихови заменици.

Поред чланова Одбора, седници су присуствовале народне посланице др Борка Грубор и др Данијела Стојадиновић.

Пре изјашњавања о предложеном дневном реду, председавајући је обавестио чланове Одбора да ће се гласати подизањем руке, с обзиром на то да седници присуствују управо изабрани чланови Одбора, који нису улоговани у Е- парламент, те да ће пред почетак треће седнице Одбора бити организована кратка обука о коришћењу Е парламента за нове посланике.

На предлог председавајућег Одбора, једногласно, усвојен је следећи:

Д н е в н и р е д

1. Избор председника Одбора

Пре преласка на разматрање утврђеног дневног реда, усвојен је, без примедаба, Записник прве седнице Одбора, која је одржана 7. јула 2016. године.

Др сци. мед. Дарко Лакетић, заменик председника Одбора, пре отварања дискусије, образложио је да је проф. др Славица Ђукић Дејановић, изабрана за члана Владе и да је због тога Одбор у ситуацији да поново бира председника Одбора.

У дискусији су учествовали: др Драгана Баришић, Бранка Стаменковић и др Љубица Мрдаковић Тодоровић.

Др Драгана Баришић је за председника Одбора предложила др сци. мед. Дарка Лакетића, износећи његове основне биографске податке: да је након завршетка Медицинског факулета, специјализирао урологију а затим и докторирао 2010. године на Медицинском факултету у Нишу; да је од 2000. године запослен у Општој болници ''Др Алекса Савић'' у Прокупљу, где је био и професор у истоименој Медицинској школи, те је посебно истакла одличне резултате које је остварио на радном месту директора Градске апотеке у Прокупљу. Од 2010. до 2014. године је био председник Српског лекарског друштва за Топлички округ. Сада је доцент на предмету анатомија на Факултету за спорт и физичко васпитање Универзитета у Приштини. За помоћника министра здравља у Сектору за јавно здравље и програмску здравствену заштиту постављен је 2013. године, а за народног посланика изабаран је први пут 2014. године. Отац је троје деце. Због свега наведеног сматра да је именовани народни посланик компетентан за дужност председника овог одбора.

Др Љубица Мрдаковић Тодоровић је подржала овај предлог и подсетила да је у претходном сазиву др сци. мед. Дарко Лакетић, поред осталог, успешно обављао дужност у Радној групи за разматрање представки грађана и организација упућених овом одбору.

Бранка Стаменковић је изразила неслагање јер се избор председника и заменика председника радних тела у Народној скупштини обавља без претходних консултација шефова посланичких група, те да је то разлог што неће гласати о овом предлогу. С обзиром на то да је прошло четири месеца од почетка овог сазива, као и то да у области здравства има много проблема, она очекује да ће се овај одбор убудуће чешће састајати у складу са Пословником.

Председавајући др сци. мед. Дарко Лакетић, на крају дискусије је изнео своја очекивања у погледу рада овог одбора, истичући да би у наредном периоду Одбор требало да на достојан начин представља ову институцију, да делује проактивно као тело које није само политичко него и професионално радећи на унапређењу здравственог система. Обавестио је Одбор да се у Народној скупштии, у својству заменика председника Одбора, састао са одлазећом и садашњом директорком Канцеларије Светске здравствене организације у Београду и најавио да би ова организација могла да буде покровитељ јавних слушања на многе теме из делокруга овог одбора. Нагласио је да уважава мишљење свих чланова Одбора, те да је најбитније да свако гласа по савести, а пре свега за одлуке које су у интересу наших грађана.

Одбор је већином гласова (12 гласова за, 1 глас против, од 13 присутних) прихватио предлог др Драгане Баришић и изабрао др сци. мед. Дарка Лакетића за председника Одбора за здравље и породицу.

Седница је завршена у 12,00 часова.

СЕКРЕТАР ПРЕДСЕДНИК

Божана Војиновић Др сци. мед. Дарко Лакетић